CELEX: 62020TN0450
Language: el
Date: 2020-07-15 00:00:00
Title: Υπόθεση T-450/20: Προσφυγή της 15ης Ιουλίου 2020 — Tempora κατά Κοινοβουλίου

24.8.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 279/64
            
         
      Προσφυγή της 15ης Ιουλίου 2020 — Tempora κατά Κοινοβουλίου
      (Υπόθεση T-450/20)
      (2020/C 279/80)
      Γλώσσα διαδικασίας: η γαλλική
      
         Διάδικοι
      
      
         Προσφεύγουσα: Tempora (Forest, Βέλγιο) (εκπρόσωποι: A. Delvaux και R. Simar, δικηγόροι)
      
         Καθού: Ευρωπαϊκό Κοινοβούλιο
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να κρίνει την προσφυγή παραδεκτή·
               
            
                  —
               
               
                  να ακυρώσει την απόφαση άγνωστης ημερομηνίας με την οποία το Ευρωπαϊκό Κοινοβούλιο αποφάσισε να αναθέσει τη σύμβαση στην SPRL IMAGINA EU·
               
            
                  —
               
               
                  να καταδικάσει το Ευρωπαϊκό Κοινοβούλιο στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής κατά της απόφασης ανάθεσης σε άλλον υποψήφιο της σύμβασης στο πλαίσιο της πρόσκλησης για την υποβολή προσφορών με αριθμό COMM/AWD/2019/421, η προσφεύγουσα προβάλλει δύο λόγους ακυρώσεως.
      
                  1.
               
               
                  Με τον πρώτο λόγο ακυρώσεως προβάλλεται παράβαση του άρθρου 15.2 της συγγραφής υποχρεώσεων, των καθηκόντων επιμέλειας και ακρίβειας, παραβίαση των αρχών της ισότητας, του ανταγωνισμού και της διαφάνειας, παράβαση του άρθρου 170, παράγραφος 1, του κανονισμού (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου, της 18ης Ιουλίου 2018, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης, την τροποποίηση των κανονισμών (ΕΕ) αριθ. 1296/2013, (ΕΕ) αριθ. 1301/2013, (ΕΕ) αριθ. 1303/2013, (ΕΕ) αριθ. 1304/2013, (ΕΕ) αριθ. 1309/2013, (ΕΕ) αριθ. 1316/2013, (ΕΕ) αριθ. 223/2014, (ΕΕ) αριθ. 283/2014 και της απόφασης αριθ. 541/2014/ΕΕ και για την κατάργηση του κανονισμού (ΕΕ, Ευρατόμ) αριθ. 966/2012 (ΕΕ 2018, L 193, σ. 1) (στο εξής: κανονισμός 2018/1046). Η προσφεύγουσα ισχυρίζεται συναφώς ότι το Κοινοβούλιο όφειλε να της αναθέσει τη σύμβαση, καθόσον η SPRL IMAGINA EU δεν διέθετε επαρκή οικονομική και χρηματοοικονομική ικανότητα και, επομένως, δεν μπορούσε να επιλεγεί.
               
            
                  2.
               
               
                  Με τον δεύτερο λόγο ακυρώσεως προβάλλεται παράβαση του σημείου 23 του παραρτήματος I του κανονισμού 2018/1046, καθώς και του άρθρου 16 της συγγραφής υποχρεώσεων, παραβίαση των αρχών της ισότητας, του ανταγωνισμού και της διαφάνειας και παράβαση των καθηκόντων επιμέλειας και ακρίβειας. Η προσφεύγουσα υποστηρίζει ότι οι τιμές που υπέβαλε η SPRL IMAGINA EU με την προσφορά της είναι αφύσικα χαμηλές και δεν μπορούσαν να γίνουν δεκτές.